
AVIZ
asupra propunerii legislative privind înfiinţarea fondului naţional de întrajutorare rurală în caz de calamităţi naturale


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea fondului naţional de întrajutorare rurală în caz de calamităţi naturale, trimisă cu adresa nr. Pl.x- 263 din 10 aprilie 2006 şi înregistrată sub nr. 31/440 din 11.04.2006.



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 5 aprilie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut iniţiativa legislativă în şedinţa din 3 mai 2006.


Membrii comisiei au examinat proiectul de lege supus aprobării,  expunerea de motive la proiectul de lege, avizul favorabil al Consilului Legislativ cu nr. 1066/22.07.2005 precum şi Punctul de vedere al Guvernului cu nr. 3076 din 05.12.2005 care precizează că nu susţine adoptarea acestei propuneri legislative.
În urma dezbaterilor, membrii comisiei au constatat că prin această iniţiativă se propune crearea unui fond de întrajutorare rurală în caz de calamităţi naturale. Calamităţile naturale, precum şi fenomenele naturale şi bolile care genererază calamităţi naturale, sunt definite de Legea nr. 381/2002 privind acordarea despăgubirilor în caz de calamităţi naturale în agricultură, cu modificările ulterioare. De asemenea, în vederea înlăturării efectelor unor calamităţi naturale, în temeiul alin (4) şi (5) ale art. 30 din Legea nr. 500/2002, în bugetul de stat este prevăzut Fondul de intervenţie la dispoziţia Guvernului, folosit pentru finanţarea unor acţiuni urgente în vederea înlăturării efectelor unor calamităţi naturale şi sprijinirii persoanelor fizice sinistrate.
Faţă de cele constatate, comisia a hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, proiectul de lege face parte din categoria legilor ordinare.
                   PREŞEDINTE,                             SECRETAR,
                    Sergiu Andon                              George Băeşu
Consilier

